Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 489/13/7712	Svidník, 14.2.2014
EEČ : 2-60-12-2014

U Z N E S E N I E

Trestná vec:	obvinený XXXXX 
Prečin:	Ohrozovanie mravnej výchovy mládeže podľa § 211 odsek 1 písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec maloletého Mariána H., nar. 19.06.1998, žiaka 8. ročníka Spojenej základnej školy vo Svidníku , vo Svidníku a inde nevenoval jeho výchove náležitú pozornosť, najmä ho neposielal do školy, v dôsledku čoho menovaný v školskom roku 2012/2013 v období od 03.09.2012 do 28.06.2013 vymeškal celkom 469 vyučovacích hodín z ktorých 272  vyučovacích hodín nebolo riadne ospravedlnených,

lebo je nepochybné, že skutok nespáchal obvinený

Odôvodnenie:
	Uznesením Okresného riaditeľstva PZ, odboru kriminálnej polície vo Svidníku ČVS: ORP-193/OVK-SK-2013 zo dňa 21.09.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr.por. vznesené obvinenie XXXXX pre skutok kvalifikovaný ako prečin ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Tr.zák., ktorého sa menovaný mal dopustiť na skutkovom základe uvádzanom vo výrokovej časti uznesenia.
	Z vykonaných dôkazov vyplýva, že obvinený XXXXX už pred viac ako dva a pol rokmi opustil spoločnú domácnosť, prirčom rozsudkom Okresného súdu vo Svidníku zo dňa 19.03.2012 sp.zn. 2P/211/2011-34, ktorý nadobudol právoplatnosť dňa 26.04.2012  bol maloletý XXXXX H. zverený do výlučnej starostlivosti matky XXXXX.
	Podľa § 215 ods. 1 písm. c/ Tr.por. prokurátor zastaví trestné stíhanie, ak je nepochybné, že skutok nespáchal obvinený.
	Nakoľko v danom prípade je zrejmé, že v čase spáchania skutku už bol maloletý právoplatne zverený do výlučnej starostlivosti matky, boli splnené zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výroku uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor